Divina largiente pietate, concessum est ut rebus quas possident eterna valeant feli[ci]ter adquiri. Quapropter ego Johannes, prepositus, dono Deo et sanctis apostolis ejus Petro et Paulo Cluniensis monasterio, ubi preest domnus Maiolus, abbas, aliquid ex rebus meis, ut anime meæ et parentum meorum Dominus in futuro judicio propitiare dignetur. Sunt ipse res site in pago Matisconensi, in agro Ibgiacensi, in villa Diona, mansum cum vinea et terris, pratis et servientibus, scilicet Evrardum et uxor ejus Leotberga, cum filiis eorum; terminat ipse mansus a tribus partibus terra Sancti Petri, a circio via publica. Et quicquid visus sum habere trado atque transfundo, ut faciant rectores ipsius loci quicquid voluerint. Notum fieri volo quia accepi a domno Maiolo, abbate, cum cæteris fratribus, CXL solidos pro quadam necessitate. Si vero ego, aut ullus homo contra hanc donationem venire presumpserit, non valeat vindicare quod repetit, sed cui litem intulerit auri libras II conponat, et post firma et stabilis permaneat. Actum Cluniaco monasterio. S. Johannis, prepositi, qui donum fecit et firmari rogavit. S. Umberti, Leutherii, Adalberti, Ritbaldi, Acardi, Ernerii, Sivoldi. Data mense octobri, anno XV regnante Lotthario rege.